钦定古今图书集成/明伦汇编/氏族典/第232卷 > 《重修龟山族谱跋》杨宗阅
## 钦定古今图书集成/明伦汇编/氏族典/第232卷 > 《重修龟山族谱跋》杨宗阅

“天下之物莫不有本，木之茂者本乎根，水之深者本
乎源。人为万物之灵，其本不在于祖宗乎？”宗阅之先，
自文靖公至今，更历九世，其源流已有高祖之茂，所
立家谱，既详且备，而公之出处言行，又有黄君去疾
所刻《年谱》矣。独有诰敕碑文，但撮其要，而自公以下，
子孙世系，未获增录，皆为阙典。宗阅乃谨入五世之
派系于公之下，并附《遗录》以传焉。非敢曰“善继述”也，
惟欲使后之人知木本水源之所自云。

杨炯《常州刺史杨公墓志铭》：“杨氏之先，其来尚矣。在
皇为皇轩，在帝为帝喾，在王为武王，在霸为晋文，此
之谓不朽。西京为丞相，东汉为司徒，魏室为九卿，晋
朝为八座，此之谓代禄。”

《晋书杨骏传》：武帝宠后党，请谒公行，而峻及珧济势
倾天下，时人有“三杨”之号。

《北史鲍宏传》，“‘时有尉义臣，其父不从尉迟迥，后复与
突厥战死，上嘉之，将赐姓金氏，访及群下，宏曰：昔项
伯不同项羽，汉高赐其姓刘氏；秦真父能死难，魏武
赐姓曹氏。今请赐姓以皇族’。帝曰：‘善’。”因赐义臣姓杨。
《隋书河间王弘传》，“弘父元孙少孤，随母郭氏养于舅
族。及武元皇帝与周太祖建义关中，元孙时在邺下”，
惧为齐人所诛，因假外家姓为郭氏。元孙死，齐为周
所并。弘始入关，立为河间王。弘薨，子庆嗣，累迁荥阳
郡太守。及李密据洛口，庆勒兵拒守。密因遗庆《书》曰：
“王之先代，家住山东，本姓郭氏，乃非杨族，止为宿与。
隋朝先有勋旧，遂得预霑盘石，名在葭莩。为王计者，
莫若举城从义，开门纳款，安若太山，高枕而卧，长守
富贵，足为美谈，乃至子孙，必有馀庆。”庆得书，遂降于
密，改姓为郭氏。密为王世充所破，复归东都，更为杨
氏。世充将篡，庆首为劝进。世充既僭伪号，庆复为郭
氏。及世充将败，庆归大唐，复姓杨氏。

《唐书王勃传》：勃与杨炯、卢照邻、骆宾王皆以文章齐
名，天下称王、杨、卢、骆四杰。炯尝曰：“吾愧在卢前，耻居
王后。”识者谓然。

《唐会要》：龙朔二年，司列少常伯杨思元恃外戚贵，待
选流多不以礼，而排斥之，为选者夏侯彪所讼，御史
中丞郎馀庆弹奏免官。时中书令许敬宗曰：“必知杨
吏部之败。”或问之，对曰：“一彪一狼，共著一羊，不败何
待韩愈《清边郡王杨燕奇碑》文公讳燕奇，字燕奇，弘农
华阴人也。拜左金吾大将军员外置，赐勋上柱国。宝
应二年春，诏从仆射田公平刘展，又从下河北。仆射
田公，其母隔于冀州，公独请往迎之，经营贼城，出入
死地，卒致其母。田公德之，约为父子。故公始姓田氏，
田公终而后复其族焉。

《唐书杨凭传》：凭与弟凝、凌皆有名，时号“三杨。”凭与穆
质、许孟容、李鄘相友善，一时歆慕，号“杨、穆、许、李。”
《杨虞卿传》：虞卿佞柔，善谐丽，权幸倚为奸利。岁举选
者皆走门下，署第注员，无不得所欲，升沉在牙颊间。
当时有苏景引张元夫，而虞卿兄弟汝士汉公为人
所奔向，故语曰：“欲趋举场问苏张，苏张犹可，三杨杀
我。”宗闵待之尤厚，就党中为最。能唱和者，以口语轩
轾事机，故时号“党魁。”

《杨复恭传》：“复恭，僖宗封魏国公。帝崩，定策立昭宗，赐
铁券，加金吾上将军，稍攘取朝政，以诸子为州刺史，
号外宅郎君。又养子六百人，监诸道军，天下威势，举
归其门。守立为天威军使，本胡弘立也，勇武冠军，人
畏之。帝欲斥复恭，惧为乱，乃好谓曰：‘卿家胡子安在，
吾欲令卫殿内。复恭以守立见帝，赐姓李，名顺节，使’”
掌六军管钥，光宠甚。既势钧，遂与复恭争恨，相中伤。
复恭常肩舆抵太极殿。宰相对延英论叛臣事，孔纬
曰：“陛下左右有将反者。”帝矍然。纬指复恭。复恭曰：“臣
岂负陛下者？”纬曰：“复恭，陛下家奴，而肩舆至前殿，广
树不逞皆姓杨，非反耶？”复恭曰：“欲收士心辅天子。”帝
曰：“诚欲收士心，胡不假李姓乎？”复恭无以对。

《唐国史补》：“杨氏自杨震号为关西夫子，葬于潼亭，至
今七百年，子孙犹在阌乡故宅，天下一家而已。”
《宋史杨覃传》：“唐有京兆尹凭，居履道坊；仆射于陵，居
新昌坊。刑部尚书汝士，居靖恭坊。时称三杨，皆为盛
门。而靖恭尤著。”

《杨信传》：信弟嗣与杨延昭久居北边，俱以善战闻，时
谓之“二杨。”

《杨畏传》：畏倾危反复，天下目为“杨三变。”谓其进于元
丰，显于元祐，迁于绍圣也。

《金史杨伯雄传》：先是张浩治平阳，有惠政，及伯雄为
尹，百姓称之曰：“前有张，后有杨。”

《明外史杨士奇传》：正统之初，朝政清明，中外臣民翕
然皆称“三杨”，以居第目士奇曰“西杨”，荣曰“东杨”，而溥
尝自书郡望曰“南郡”，因目为“南杨。”

《畿辅通志》：“杨潭，新城人。成化间进士，累官户部尚书，
有文武才。宁王谋不轨，阴结朝臣，潭独杜门厉拒，武
宗称为‘版杨’。”

杨湜，槁城人。习章程学，工书。筭与同郡杨珍、无极杨
卞齐名，时以“三杨”目之。

《苏州府志》：“杨瑛字润卿，嘉定人。成化丁未进士。弘治
初为兵科给事中。尝夜出，遇贵珰争道，批其颊。珰泣
诉上前，上曰：‘知是长杨，故须少避之’。”

《贵溪县志》：都宪汪俅为参政时，分守苍梧。先是有盗
三人越狱，钦依不赦。俅甫抵任，适部檄督责甚急，是
夕梦有告者曰：“地近三千终可到，人依十八易。能。”寻
觉而解曰：“得非报我以盗欤？”夫三千之徒乃孔门也，
十八而易，其为杨姓明矣。密遣捕者于某书院侧杨
姓缉之，并获其党数人。

《野客丛谈》：今人称姓杨人为木易。按杨氏姓文左从
木，右从昜，非从易。《周易》之易乃从日月，此昜亦阳字
耳。今人书鄱阳有省文为番昜者，盖知此意。《真诰》有
为姓杨人作离合书，“偃息盛木，玩执周书。”其意谓周
书为易，木加易即杨字也。乃知以木易为杨姓，其误
久矣。不知左右之字文皆非。

书蕉杨秉，震中子，官太尉，有直声，性不饮酒，早丧妻，
不复娶，所在以廉称。秉尝曰：“我有三不惑：酒、色、财也。”
震畏四知，秉去三惑，亦杨氏佳对。

《日知录》：扬氏，《汉书·扬雄传》曰：“其先出自有周。伯侨者，
以支庶食采于晋之扬，因氏焉。扬在河、汾之间，周衰
而扬氏或称侯，号曰扬侯。会晋六卿争权，韩、魏、赵兴，
而范中行知伯弊当是时偪扬侯，扬侯逃于楚巫山，
因家焉。”此误以扬侯与杨食我为一人也。《唐书·宰相
世系表》曰：“杨氏出自姬姓，周宣王子尚父封为杨侯。”
又云：“晋之公族，食邑于羊舌，凡三县：一曰铜鞮，二曰
杨氏，三曰平阳。羊舌四族，叔向食采杨氏，其地平阳
杨氏县是也。及晋灭羊舌氏，而叔向子孙逃于华山
仙谷，遂居华阴。”用修据此以杨、阳、扬、羊四姓为一，尤
误。按：阳城即今之洪洞县，本杨侯国。《左氏》女叔侯所
云霍、杨、韩、魏，皆姬姓也，而子云反《离骚》亦云：“有周氏
之婵嫣兮，或鼻祖于汾隅。灵宗初谍伯侨兮，流于末
之扬侯。”不知其字，何以为杨，及其灭于晋而为大夫。
羊舌氏邑则食我，始见于传，而杨朱与老子同时，又
非羊舌氏之族也。阳氏则以国为氏，以邑为氏，皆不
可知。晋有阳处父，乃在叔向之前，而楚之阳丐、鲁之阳虎，非一阳也。宋之羊斟，邾之羊罗，非一羊也。安得
谓“阳”为“平阳”，“羊”为“羊舌”，而并附之叔向乎。